b'\n_START_ARTICLE_\nGrb Ob\xc4\x8dine Ajdov\xc5\xa1\xc4\x8dina\n_START_PARAGRAPH_\nGrb Ob\xc4\x8dine Ajdov\xc5\xa1\xc4\x8dina je upodobljen na \xc5\xa1panskem \xc5\xa1\xc4\x8ditu, s polkro\xc5\xbenim spodnjim delom, zgornji del pa se zaklju\xc4\x8di v obliki enakokrakega trikotnika, pri \xc4\x8demer ima desna stranica obliko \xc5\xa1tiri delne oglate forme stolpa, nagnjene za 45 stopinj._NEWLINE_Zgornji del grba predstavlja rimski stolp s \xc5\xa1tirimi cinami, kar predstavlja Ajdov\xc5\xa1\xc4\x8dino kot rimsko mesto. Nagnjenost stolpa za 45 stopinj simbolizira burjo, kot klimatsko posebnost ob\xc4\x8dine. Spodnji del stolpa se zaklju\xc4\x8di s \xc4\x8drto v obliki vala, ki se z nara\xc5\xa1\xc4\x8dajo\xc4\x8dimi razmaki \xc5\xa1e dvakrat ponovi, tako da spodnji del deli na tri valovita polja, katerih povr\xc5\xa1ina se proti dnu grba enakomerno pove\xc4\x8duje. Valovi predstavljajo dero\xc4\x8do reko Hubelj in geografsko podobo doline, ki je na eni strani obrobljena z visokimi gorskimi grebeni, na drugi pa s kopastim vinorodnim gri\xc4\x8devjem._NEWLINE_Zgornji del grba je bele barve. Valovita \xc4\x8drta, ki zaklju\xc4\x8duje njegov zgornji del, je v srebrni barvi, zgornje polje spodnjega dela je svetlo zeleno, srednje zeleno, spodnje pa temno zeleno. Grb je obrobljen s srebrno barvo._NEWLINE_Okrog zunanje \xc4\x8drte spodnjega dela grba poteka napis z velikimi tiskanimi \xc4\x8drkami v srebrni barvi: OB\xc4\x8cINA \xe2\x80\xa2 AJDOV\xc5\xa0\xc4\x8cINA.'